হীরালাল রায়

ড.হীরালাল রায় ( ২ নভেম্বর ১৮৮৯ - ২৬ জুলাই ১৯৬৫)  ছিলেন  ব্রিটিশ ভারতে ভারতের জাতীয়তাবাদী চেতনায় উদ্বুদ্ধ ও শিক্ষিত ব্যক্তিত্ব যাঁকে ভারতের কেমিক্যাল ইঞ্জিনিয়ারিং শিক্ষার মহান দূরদর্শী এবং পথিকৃৎ হিসাবে গণ্য করা হয়।  ১৯৪৭ খ্রিস্টাব্দে তিনি ইন্ডিয়ান ইনস্টিটিউট অফ কেমিক্যাল ইঞ্জিনিয়ার্স  প্রতিষ্ঠা করেন। 

 জীবনী
হীরালাল রায়ের জন্ম ১৮৮৯ খ্রিস্টাব্দের ২ নভেম্বর  ব্রিটিশ ভারতের অধুনা  বাংলাদেশের তৎকালীন ঢাকা জেলার পাঁচপাইকা গ্রামে। পাঁচ বছর বয়সেই  তার  মাতাপিতার মৃত্যু হয়। পরিবারের নিকট আত্মীয়দের আশ্রয়ে থেকে স্থানীয় স্কুলে পড়াশোনা শুরু করেন। তবে তাকে বিভিন্ন সময়ে মতলবগঞ্জ, নাটোর আগরতলা, কুমিল্লায় কাটাতে  হয়। শেষে ১৯০৮ খ্রিস্টাব্দে ঢাকায় আসেন এন্ট্রান্স পরীক্ষার জন্য। সেখানে পড়া শেষে বিপ্লবী সংস্থা  যুগান্তর দলের আদর্শে  অনুপ্রাণিত হয়ে কলকাতার মানিকতলায়  জাতীয় শিক্ষা পরিষদের টেকনিক্যাল বিভাগের ছাত্র হিসাবে পড়তে  আসেন। শিক্ষাশেষে হীরালাল ওই প্রতিষ্ঠানে শিক্ষক নিযুক্ত হন। সেই সময়ে হীরালাল  অমূল্যচরণ উকিলের সঙ্গে যুক্ত হয়ে বিপ্লবীদলের নতুন সদস্য সংগ্রহের কাজে উদ্যোগী ছিলেন। সুবোধচন্দ্র সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৮৬৮,  

জাতীয় শিক্ষা পরিষদে ভালো শিক্ষকের অভাব পূরণে অধ্যাপক  বিনয়কুমার সরকারের পরামর্শে হীরালালসহ সাতজনকে উচ্চ শিক্ষার্থে বিদেশে পাঠানোর সিদ্ধান্ত নেওয়া হয়। হীরালালকে ১৯১০ খ্রিস্টাব্দে  মার্কিন যুক্তরাষ্ট্রের ম্যাসাচুসেটস এ হার্ভার্ড বিশ্ববিদ্যালয়ে পাঠানো হয়। ১৯১৩ খ্রিস্টাব্দে তিনি রসায়নে "এবি" ডিগ্রি  (ম্যাগনা কাম লড ডিগ্রি) সহ বার স্কলারশিপ লাভ করেন। দেশে প্রত্যাবর্তনের পর পুনরায় জাতীয় শিক্ষা পরিষদের টেকনিক্যাল বিভাগে যোগ দেন। এমআইটি'র পাঠ্যক্রমে অনুপ্রাণিত হয়ে ১৯২১ খ্রিস্টাব্দে তিনি কেমিক্যাল ইঞ্জিনিয়ারিং তথা রাসায়নিক প্রকৌশলের জন্য একটি কোর্স প্রস্তুত করেন এবং প্রখ্যাত রসায়ন বিজ্ঞানী অধ্যাপক  আচার্য প্রফুল্লচন্দ্র রায়ের সম্মতি নিয়ে বেঙ্গল টেকনিক্যাল ইনস্টিটিউট-এ  অনুরূপ কোর্স প্রথম এশিয়াতে চালু করেন যা  লন্ডনে চালু হয় তার দুই বছর পর। 

কেমিক্যাল ইঞ্জিনিয়ারিং নতুন শিক্ষাক্রমের জন্য তখন কোন পুস্তকই তেমন ছিল না। হীরালাল শিক্ষন-শিখন উপকরণের উদ্ভাবন ও বিকাশে ব্যস্ত হন। ১৯২৩ খ্রিস্টাব্দে এই বিষয়ের উপর ওয়াকার, লিউস, উইলিয়াম হেনরি ম্যাকঅ্যাডামস, রবার্ট গিলিয়ার্ড প্রমুখের লেখা প্রথম সংস্করণ উপলব্ধ হয়। তিনি যুক্তরাষ্ট্র গমনের ইচ্ছা প্রকাশ করেন। কিন্তু ইনস্টিটিউট তাঁকে ও তার দুজন সহকারীকে ১৯২৩ খ্রিস্টাব্দে জার্মানির বার্লিনে পাঠায়। সেখান থেকে ১৯২৫ খ্রিস্টাব্দে কেমিক্যাল ইঞ্জিনিয়ারিং-এ ডক্টরেট ডিগ্রি লাভ করে দেশে ফেরেন।  ইতিমধ্যে সূর্যকান্ত আচার্য চৌধুরী, ব্রজেন্দ্রকিশোর আচার্য চৌধুরী, সুবোধচন্দ্র মল্লিক ও রাসবিহারী ঘোষ প্রমুখের দানে এবং জাতীয় শিক্ষা পরিষদের উদ্যোগে ১৯২৩ খ্রিস্টাব্দে কলকাতা পৌরসংস্থা কর্তৃক প্রদত্ত ১০০ বিঘা জমিতে ''কলেজ অফ ইঞ্জিনিয়ারিং অ্যান্ড টেকনোলজি অধুনা  যাদবপুর বিশ্ববিদ্যালয়ের প্রতিষ্ঠা হয়। ডঃ হীরালাল রায় বেঙ্গল টেকনিক্যাল ইনস্টিটিউটের ডিপার্টমেন্ট অব কেমিক্যাল ইঞ্জিনিয়ারিং-এর বিভাগীয় প্রধান হন। তাঁরই উদ্যোগে ১৯৪৭ খ্রিস্টাব্দের ১৮ মে যাদবপুর বিশ্ববিদ্যালয়ে ইন্ডিয়ান ইনস্টিটিউট অফ কেমিক্যাল ইঞ্জিনিয়ার্স প্রতিষ্ঠিত হয় যা বর্তমানে ভারত সরকারের বিজ্ঞান ও প্রযুক্তি বিভাগের সায়েন্টিফিক অ্যান্ড ইন্ডাস্ট্রিয়াল রিসার্চ অর্গানাইজেশনের সর্বভারতীয় প্রতিষ্ঠান। এই প্রতিষ্ঠান ভারতে অসংখ্য রাসায়নিক শিল্প স্থাপনে দীর্ঘদিনের স্বপ্ন পূরণ করে গুরুত্বপূর্ণ ভূমিকা পালন করেছে। ডঃ হীরালাল রায়ের নিষ্ঠা এবং দৃষ্টিভঙ্গি ভারতের বৈজ্ঞানিক ও শিল্প উন্নয়নে গভীর এবং স্থায়ী প্রভাব ফেলে। 

ইন্ডিয়ান ইনস্টিটিউট অফ কেমিক্যাল ইঞ্জিনিয়ার্স তাকে ভারতে কেমিক্যাল ইঞ্জিনিয়ারিং শিক্ষা ও গবেষণার প্রতিষ্ঠাতা জনক হিসাবে স্বীকৃতি প্রদান করে। 

১৯৪১ খ্রিস্টাব্দে ডঃ হীরালাল রায় প্রফুল্লচন্দ্র রায় প্রতিষ্ঠিত  বেঙ্গল কেমিক্যালের পরিচালক পদে আসেন এবং দীর্ঘদিন সংস্থার পানিহাটির ফ্যাক্টরিতে উৎপাদন ও সংস্থার অগ্রগতির উপর বিশেষ আগ্রহ প্রকাশ করতেন। 

ডঃ হীরালাল রায় ১৯৬৫ খ্রিস্টাব্দের ২৬ জুলাই কলকাতায় প্রয়াত হন।

উত্তরাধিকার

ড.হীরালাল রায়ের মৃত্যুর পর
যাদবপুর বিশ্ববিদ্যালয়ের প্রধান শিক্ষাঙ্গণে একটি হল ও অডিটোরিয়াম ড.হীরালাল রায়ের নামাঙ্কিত করা হয়। 

১৯৭৭ খ্রিস্টাব্দ হতে ভারত সরকার প্রতি বছর "ডঃ হীরালাল রায় স্মারক বক্তৃতা" আয়োজন করে ও সায়েন্স অ্যান্ড টেকনোলজি পুরস্কার প্রদান করে। 

তথ্যসূত্র 

বিষয়শ্রেণী:১৮৮৯-এ জন্ম
বিষয়শ্রেণী:১৯৬৫-এ মৃত্যু
বিষয়শ্রেণী: ঢাকা জেলার ব্যক্তি
বিষয়শ্রেণী: রাসায়নিক প্রকৌশলী
বিষয়শ্রেণী:ভারতীয় রাসায়নিক প্রকৌশলী
বিষয়শ্রেণী:যাদবপুর বিশ্ববিদ্যালয়ের শিক্ষক